Hari.
Oniaroa isai-ra anaihotavini naothinia,
ogaimoriꞌianaha ada Jesus Jerusaléa.
Judeus kaijaꞌaria vanamonahaꞌianahi ida ihinika hoariha Deu-ra khai vaniꞌara kaimoni,
oniani ida Jesu-ra arakhaꞌianaja Jerusaléa.
Jerusalém kavasiribanini bodinia hojaki ida jaꞌdi khorahaki kapahaki karaho.
Ibavi onini judeus kaijaꞌari vaathia Betezata.
Betezata kamaakarikhamaki ida bakatha ijaꞌari ovilia-ra avaviꞌoivini ibavini.
Hari.
Paha iꞌoarinia hojaribanaoniki ida amokhini.
Saꞌai kahoarani hiki ida amokhini ipohini.
Amokhini kania viꞌomaonahaki adani ijaꞌari vaipohiki vakavamoniki.
Vahojaki adani vakamaodorohaki,
vatonorohaki,
vajoꞌo abaꞌoronisiagaki vihiki.
Vanokhaki ida paha kitxokitxoni.
Ni-mahi hahavi kitxokitxoki ida paha.
Deus ibavi kaijaꞌarini vania binakitxokitxoja ida paha.
Paha kitxokitxoni kamahini akiꞌdafafoniꞌimidiaki ida ijaꞌari kavamoniki hoarani,
aihotaꞌihi.
Hari.
Amokhini kania hojaha ada makhira joꞌo abaꞌoronisiagaki.
38 badara ipohini ni-adahaki ada makhira.
Oniaroa,
amokhini kania akhanoꞌaha ada Jesus,
binokiha ada omaki,
biogamanihi ida badara ipohini bivakavamoniꞌiki.
Binanaꞌdohiꞌaha:
—Iaꞌaihotani-ra inofimanija?
Bigathanihi ida Jesus kanaꞌdohi:
—Haꞌa,
onofiki ida oaꞌaihotana.
Paha kitxokitxoni kamahini ni-nahina hora kajoamoraki.
Oviaha-ra avavasokovini,
ni-nihanikia oabono oarahokafoniki paha kitxokitxoki kania.
Ookharafonina kabaꞌi,
hoariha miroꞌa akiꞌdafafoniki oviaha.
Jesua biniꞌaha:
—Gamaꞌa,
inabiiniꞌa o ijorani,
adahaꞌa.
Jorakia aihotaꞌaha ada makhira.
Gamaha,
jorana-ra nabiiniha,
adahaꞌaha.
Hari.
Judeus kaijaꞌari vakadiꞌakoiri kamahini vani Jesus makhira-ra anaihotaꞌaha.
Oniania judeus kaijaꞌari vanavaꞌisohiva abonoa vanokiha ada makhira jorana-ra kaibaꞌivini,
vaniꞌaꞌaha:
—Hidakabaꞌi akadiꞌakoiri kamahini hida.
Akadijaꞌari avikhananavaki vakadivaꞌisohihi jirikia bivaꞌaharihi ida ijaꞌari jorai-ra kaibaꞌivini akadiꞌakoiri kamahini.
Inaabarihi ida vaꞌisohihi jiriki papira hojaki.
Vaꞌora niꞌaha:
—Hiꞌada hora anaihotaꞌiki hora honariavini ojorana-ra okaibaꞌivini.
Vananaꞌdohiꞌaha:
—Hana hina makhira ira honariaja ijorani-ra ikaibaꞌivini?
Hari.
Ni-biogaꞌiki ada makhira anaihotana hiꞌiki.
Makhira-ra anaihotavini naothinia ajihijorakiꞌaha ada Jesus,
ijaꞌari vaipohiki vahararana okhamiꞌaha,
oniani ida makhira aihotaꞌikia biogaravini hiꞌia.
Oniaroa,
Deu-ra khai vaniꞌavini kagorani kavasiribanini bodinia okhajakosiꞌaha ada Jesus,
biakaragajakosiꞌaha ada makhira bianaihotaꞌiki,
biniꞌaha:
—Iabono akavaꞌigairi bana.
Iaꞌaihotaꞌiki i.
Hariꞌa hojai asohirikia kahojaijana.
Hojai nikia ikahojaiꞌianahi;
ipohimajani arafiaki bana i — Jesus biniꞌaꞌaha.
Oniaroa,
ajihiꞌaha ada makhira.
Judeus kaijaꞌari vanavaꞌisohiva abono vakadiania okhaha,
vaꞌora navaꞌisohiꞌaha:
—Jesus vani ada hora anaihotaꞌara — vaꞌora niꞌaha.